b'\n_START_ARTICLE_\nObinitsa\n_START_SECTION_\nAjalugu\n_START_PARAGRAPH_\nK\xc3\xbcla p\xc3\xb5hjaosas asuvad Sakalovapalo k\xc3\xa4\xc3\xa4pad. On arvatud, et see v\xc3\xb5is olla matmispaik P\xc3\xb5hjas\xc3\xb5jas langenutele. Samas k\xc3\xb5rval asub Obinitsa surnuaed._NEWLINE_20. sajandi algul rajati Obinitsa kool-kirik. 1950. aastal tuli k\xc3\xa4sk kirik sulgeda ning hoone anti t\xc3\xa4ielikult koolile. Kohaliku preestri Vilemon Talomehe eestvedamisel ehitati seej\xc3\xa4rel kalmistu k\xc3\xb5rvale Obinitsa Issanda Muutmise kirik. T\xc3\xa4nap\xc3\xa4eval pole kool-kiriku hoone enam kasutuses._NEWLINE_Obinitsas asuvas nn Kalju majas on paiknenud kauplus, k\xc3\xbclan\xc3\xb5ukogu kantselei (alates 1945), meierei, sidejaoskond, arstipunkt, raamatukogu ja rahvamaja ning sovhoosi kontor (1960\xe2\x80\x931995). 2004. aastal rajati hoonesse kunstigalerii Hal\xe2\x80\x99as kunn._NEWLINE_Alates 1995. aastast tegutseb Obinitsas muuseum. Selle hallata on Obinitsa Seto Muuseumitar\xc3\xb5 (asukohaga Obinitsas) ja seto kindlustalu ehk Luikj\xc3\xa4rve talu (Obinitsast 4\xc2\xa0km kaugusel)._NEWLINE_2007. aastal ehitati Obinitsa ts\xc3\xa4sson._NEWLINE_2008. aastani tegutses k\xc3\xbclas Merem\xc3\xa4e-Obinitsa p\xc3\xb5hikool. Seej\xc3\xa4rel avati koolihoones Obinitsa k\xc3\xbclakeskus (raamatukogu, lasteaed, j\xc3\xb5usaal, v\xc3\xb5imla, saun ja rendipinnad)._NEWLINE_Enne Eesti omavalitsuste haldusreformi 2017. aastal kuulus k\xc3\xbcla Merem\xc3\xa4e valda.\n_START_SECTION_\nLoodus\n_START_PARAGRAPH_\nK\xc3\xbcla idaosas asub Obinitsa j\xc3\xa4rv. Paisj\xc3\xa4rve l\xc3\xa4bib Obinitsa oja ehk Tuhkvitsa oja. J\xc3\xa4rve vastaskalda l\xc3\xa4hedal Karamsina k\xc3\xbcla territooriumil asub Obinitsa liivakivipaljandis Obinitsa Juudatare nimeline koobas.\n_START_SECTION_\nRahvastik\n_START_PARAGRAPH_\nObinitsa k\xc3\xbclas on 2011. aasta rahvaloenduse andmetel 135 elanikku. 2000. aastal oli elanikke 240.\n_START_SECTION_\nSoome-ugri kultuuripealinn\n_START_PARAGRAPH_\n11. augustil 2014 valiti Obinitsa Helsingis peetud soome-ugri noorte\xc3\xbchenduse MAFUN kongressil soome-ugri kultuuripealinnaks 2015. Koos Obinitsaga kandideerisid 25 miljoni soomeugrilase pealinnaks ka 64 000 elanikuga Veszpr\xc3\xa9mi linn Ungaris ja 500 elanikuga Vuokkiniemi k\xc3\xbcla Karjalas Venemaal. Soome-ugri kultuuripealinna valiti teist korda. 2014. aastal oli selleks Udmurdimaal asuv Star\xc3\xb5je B\xc3\xb5gi k\xc3\xbcla. Soome-ugri kultuuripealinna projekt on kavandatud rahvuspiirkondade arengu hoogustamiseks ja neist positiivse kuvandi loomiseks. Seoses Obinitsa nimetamisega 2015. aasta soome-ugri kultuuripealinnaks nimetas Seto Kongress 2015. aasta soome-ugri aastaks Setomaal.'